text: Receptes de l'àvia II: Sang de matança amb fetge i ceba i Terres Negres - Espelt Viticultors de l'Empordà
  La recepta guanyadora és Sang de matança amb ceba i fetge de l'Anna Sais (@puntfesto), una recepta molt tradicional de les que quasi ja no se'n fan, que recorden les matances del porc en família i la festa que venia després. Us la deixem a continuació:
  Tallem el fetge i la sang a daus i la ceba a juliana. A mi m'agrada que hi hagi força ceba. En una paella posem oli d'oliva verge i hi posem el fetge que haurem salat prèviament. Quan comenci a enrossir hi afegim la sang i ho coem fins que ho tinguem rosset. Ho retirem del foc. A la mateixa paella hi afegim una mica més d'oli i hi coem la ceba, posant-hi sal. A foc mig fins que comenci a quedar daurada i després hi afegim la sang i el fetge reservats. Ho coem tot plegat una estoneta més i ja ho tindrem llest per servir ben calent.